钦定古今图书集成/明伦汇编/交谊典/第053卷 > 比事摘录 > 《真率会》
## 钦定古今图书集成/明伦汇编/交谊典/第053卷 > 比事摘录 > 《真率会》

今人饮馔，务尚丰腆，一筵之设，水陆毕具，宾客向口
盖无几。“堆盘累碟，深杯大瓢，祗以厌饫诸仆从耳，不
知此何益也。”宋司马温公言，其先公为郡牧判官时，
客至未尝不置酒，或三行，或五行，不过七行。酒沽市
果止梨栗枣柿，殽止脯醢菜羹，器用磁漆。当时士大
夫皆然，人不相非也。会数而礼勤，物薄而情厚。近日
士夫家，酒非内法，果非远方珍异，食非多品，器皿非
满案，不敢作会。尝数日营聚，然后敢发书。苟或不然，
人争非之，以为鄙吝，故不随俗奢靡者鲜矣。风俗颓
弊如是，居位者忍助之乎？公之在洛也，文潞公、范忠
宣公相约为《真率会》，脱粟一饭，酒数行，过从不闻一
日。潞公有诗云：“啜菽尽甘颜子陋，食鲜不愧范郎贫。”
范和之云：“盍簪既屡宜从简，为具虽疏不愧贫。”公和
之云：“随家所有自可乐，为具更微谁笑贫。”诸公极救
弊兴俭之见。今人盍思此事，惜福养财，日用不细。吾
故备录之，以贻诸同志者。